钦定古今图书集成/理学汇编/字学典/第074卷 > 《宋周密云烟过眼录》 > 王子才英孙号修竹所藏
## 钦定古今图书集成/理学汇编/字学典/第074卷 > 《宋周密云烟过眼录》 > 王子才英孙号修竹所藏

米老自作自书《上清储祥宫碑》，川纸上大书甚佳。旧
在向若水家，后归贾秋壑，今归子才，乃与东坡同所
作。米意极自得，然非为彼文压倒，则此老必叫屈。余
家亦有米老自画自书天衣禅师第二碑，字画绝妙，
藏之甚久，为德生豪夺去，甚惜之。金一之、应桂亦有
之，字大于此，然宛不及也。

《雪窦和尚亲书诗》一卷，后有诸公题跋。雪窦诗云：“有
无尽是两头语，诸祖因不立言诠。末代儿孙列户牖，
一花五叶失真传。”

“永嘉虽问曹溪路，毕竟惟闻自已禅。根器警拔诚难
遇，凿透高原始及泉。道人诗句从梁老，笔意峥嵘自
一家。谁会林间相见事，莫都错看乱飘花。”绍圣四年
十二月二十四日，周仲仁

“百中神枪归妙手，当时破敌祇因机。馀花堕裓无人
见，半偈流传岂易知。”《元符三年，建安陈师锡》。

雪窦傍边。又生一孔。北邙山下。千冢万冢。兔角龟毛。
竟将何用。仔细思量。不如珍重浮休居士。

“一幅昏昏半已空。何人重出自为工。从玆万偈并千
颂。扰乱春风卒未穷。”《襄阳米芾》。

“真机昔振云门路，祖席今多雪窦孙。传到慧林花果
盛，须知叶落总归根。”崇宁二年，鹤林居士，葛蘩
老子“休去歇去，遗墨今传古传。相见古来面目，不离
当处湛然。”崇宁癸未，高邮徐文。〈一作太〉